Uffiċjali tas-saħħa kisbu ordni tal-qorti mhux daqshekk komuni fejn wissew raġel li marrad minn talinqas tmien persuni bl-HIV biex jieqaf ixerred dan il-virus. L-ordni tal-qorti li nħarġet mill-istat ta’ Washington fejn talbet lir-raġel li kien identifikat biss bħala AO, biex isegwi l-ordni maħruġa mid-dipartiment tas-saħħa u jattendi għal appuntamenti ta’ counselling. L-ordni nħarġet mill-Qorti Superjuri f’Kings County, qrib Seattle, fl-4 ta’ Settembru li għadda rrappurtat il-gazzetta The Times Seattle. Jekk ir-raġel jonqos milli jimxi ma’ l-ordni, huwa jista’ jintbagħat il-ħabs minħabba disprezz tal-qorti. “Aħna mhux qed nippruvaw nikkriminalizzaw l-imġiba sesswali,” qal Dr Matthew Golden, direttur tal-programm tad-dipartiment tal-kontroll tal-HIV u mard ieħor li jiġi trasmess seswwalment (STD). “Aħna qed nippruvaw nipproteġu s-saħħa tal-pubbliku billi qed nipprovaw nagħmlu ċert li kulħadd jieħu l-kura li għandu bżonn, inkluż il-persuna involuta f’dan il-każ.” Ir-raġel kien ġie dianiostikat bl-HIV, il-virus li jikkawża l-AIDS, fl-2008 u xerred din il-marda permezz ta’ sess mhux protett fuq minn talinqas tmien persuni. Ir-raġel kien imwissi mill-Qorti biex meta jkun mal-partners sesswali tiegħu jiżvela magħhom biex inhu marid waqt li ħeġġietu jagħmel sess sikur. Skont l-aġenzija aħbarijiet AP, l-aġenzija tas-saħħa pubblika fittxet li tinforza ordnijiet simili darba waħda biss fl-1993, fil-każ ta’ ħaddiem fl-industrija sesswali li eventwalment ħalla l-pajjiż.